SKRIFTLIG FORESPØRGSEL E-2648/00

af W.G. van Velzen (PPE-DE) til Kommissionen

(1. august 2000)

Om: Takster for international roaming inden for mobiltelefoni

I juni gav Europa-Parlamentet i en beslutning (A5-0258/00) udtryk for sin bekymring over priserne på international roaming for brugere af mobiltelefoner. Kommissionen har tidligere bebudet en undersøgelse heraf.

1. Hvor langt er man nået med undersøgelsen af de høje roamingpriser?

2. Kan Kommissionen bekræfte, at de fem procent af de internationale roamingkunder, der benytter systemet mest, hos visse operatører tegner sig for 70 % af udbyttet på dette område?

3. a) Hvilke retlige foranstaltninger agter Kommissionen at træffe for at få nedsat roamingpriserne og dermed udgifterne for borgerne bl.a. på baggrund af Parlamentets beslutning af 18. maj 2000 (A5-0231/00) og beslutningen af 13. juni 2000 (A5-0258/00) (punkt E, første led), hvori Parlamentet udtaler, at disse priser er for høje?

b) Hvornår vil Kommissionen træffe disse foranstaltninger?

Svar afgivet på Kommissionens vegne af Mario Monti

(4. oktober 2000)

1. Den 27. juli 1999 indledte Kommissionen sektorundersøgelser af 3 telekommunikationsområder, der er præget af unormale prisforhold. Der er tale om områderne for mobil roaming, faste kredsløb og adgang til abonnentnet (uden bundtning). Kommissionen noterer sig, at der også i Europa-Parlamentets beslutning R5-0258/00 af 13. juni 2000 udtrykkes bekymring over, at der tilsyneladende ikke er effektiv konkurrence på en række vigtige mobilmarkeder. De pågældende markeder er engrosmarkedet for roaming og opkaldsterminering samt detailmarkederne for mobiltjenester på basis af disse engrospriser og markedet for internationale mobilopkald.

Disse tre sektorundersøgelser blev af praktiske årsager iværksat efter hinanden. Som led i undersøgelsen af roamingsektoren blev der i januar 2000 udsendt anmodninger om oplysninger til alle mobiloperatører og tjenesteudbydere i Fællesskabet samt til de nationale myndigheder i medlemsstaterne (jf. IP/00/111 af 4. februar 2000). Der er sendt nye anmodninger om oplysninger til virksomheder, der har afgivet ukorrekte og ufuldstændige besvarelser. De indkomne svar bliver i øjeblikket behandlet og analyseret. På basis af samarbejdet inden for rammerne af Det Europæiske Økonomiske Samarbejdsområde (EØS) og af en tilsvarende undersøgelse, der er gennemført af EFTA's Tilsynsmyndighed, vil analysen dække hele EØS.

Kommissionen forventer at dens interne rapport om undersøgelsen af roamingsektoren kan afsluttes i oktober 2000. Der vil blive afholdt et ekspertmøde med de nationale myndigheder i slutningen af november 2000, hvor man vil drøfte resultaterne af undersøgelsen og en eventuel opfølgning.

2. Kommissionen kan ikke på basis af sine hidtidige resultater bekræfte disse tal.

3. a) Der er helt klart tegn på, at det generelle prisniveau for mobilroaming ikke kan forklares ud fra tekniske grunde (f.eks. mobilnetomkostninger), hvilket er en af hovedårsagerne til, at Kommissionen har besluttet at iværksætte ovennævnte sektorundersøgelser vedrørende disse priser. Den igangværende undersøgelse er baseret på Fællesskabets konkurrenceregler, og Kommissionen kan derfor ikke foretage nogen generel nedsættelse af roamingpriserne. Overtrædelser, der konstateres i fremtiden, skal være baseret på faktiske forhold, der er konstateret i individuelle sager, og kan ikke bedømmes på forhånd.

b) Efter at Kommissionen i oktober har afsluttet sin generelle vurdering af resultaterne af ovennævnte undersøgelse, vil den i november tage stilling til en eventuel opfølgning. Kommissionen kan imidlertid på et hvilket som helst tidspunkt beslutte at indlede individuelle sager, hvis der foreligger tilstrækkeligt alvorlige umiddelbare beviser for, at der er sket overtrædelser.